TARYBOS REGLAMENTAS (EB) Nr. 666/2008
2008 m. liepos 15 d.
iš dalies keičiantis Reglamentą (EB) Nr. 889/2005, nustatantį tam tikras ribojančias priemones Kongo Demokratinei Respublikai
EUROPOS SĄJUNGOS TARYBA,
atsižvelgdama į Europos Bendrijos steigimo sutartį, ypač į jos 60 ir 301 straipsnius,
atsižvelgdama į 2008 m. gegužės 14 d. Tarybos bendrąją poziciją 2008/369/BUSP dėl ribojančių priemonių Kongo Demokratinei Respublikai (1),
atsižvelgdama į Komisijos pasiūlymą,
kadangi:
(1)
Reglamentu (EB) Nr. 889/2005 (2) nustatytos ribojančios priemonės Kongo Demokratinei Respublikai (KDR) pagal Tarybos bendrąją poziciją 2005/440/BUSP (3) dėl ribojančių priemonių Kongo Demokratinei Respublikai ir JT Saugumo Tarybos rezoliuciją 1596 (2005) bei vėlesnes susijusias rezoliucijas.
(2)
2008 m. kovo 31 d. Rezoliucija 1807 (2008) JT Saugumo Taryba nusprendė, inter alia, pakeisti tam tikrai techninei pagalbai skirtų ribojančių priemonių taikymo sritį, kad būtų apriboti suvaržymai, taikomi KDR teritorijoje veikiantiems nevyriausybiniams subjektams ir asmenims. 2008 m. gegužės 14 d. Taryba priėmė Bendrąją poziciją 2008/369/BUSP, kuria įgyvendinama Rezoliucija 1807 (2008) ir panaikinama Bendroji pozicija 2005/440/BUSP.
(3)
Todėl tikslinga atitinkamai iš dalies pakeisti Reglamentą (EB) Nr. 889/2005,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 889/2005 iš dalies keičiamas taip:
1)
2 straipsnis pakeičiamas taip:
„2 straipsnis
1. Draudžiama:
a)
tiesiogiai ar netiesiogiai teikti su karine veikla susijusią techninę pagalbą bet kuriems nevyriausybiniams subjektams ar asmenims, veikiantiems Kongo Demokratinės Respublikos (KDR) teritorijoje;
b)
tiesiogiai ar netiesiogiai bet kuriems nevyriausybiniams subjektams ir asmenims, veikiantiems KDR teritorijoje, teikti su karine veikla susijusį finansavimą ar finansinę paramą, įskaitant visų pirma dotacijas, paskolas ir eksporto kredito draudimą, kuri skirta parduoti, tiekti, perduoti ar eksportuoti ginklus ir su jais susijusius reikmenis, arba dovanoti, parduoti, teikti ar perduoti susijusią techninę paramą bei kitas paslaugas;
c)
sąmoningai ir apgalvotai dalyvauti veikloje, kurios tikslas arba poveikis yra tiesiogiai ar netiesiogiai skatinti a ir b punktuose nurodytas operacijas.
2. Prieš teikiant techninę pagalbą, finansavimą ar finansinę paramą, kuri nėra pagalba Jungtinių Tautų Organizacijos misijos KDR (MONUC), bet kuriems Vyriausybiniams ar kitiems asmenims, subjektams ar organizacijoms KDR teritorijoje arba naudojimui joje, apie tai pagal 3 straipsnio 1 dalies a punktą pranešama Sankcijų komitetui. Tokiuose pranešimuose nurodoma visa reikiama informacija, tinkamais atvejais įskaitant galutinį vartotoją, siūlomą pristatymo datą ir krovinių vežimo maršrutą.“;
2)
3 straipsnis pakeičiamas taip:
„3 straipsnis
1. Priede nurodytose tinklavietėse išvardytos valstybės narės, kurioje įsisteigęs paslaugos teikėjas, kompetentingos institucijos, nukrypdamos nuo 2 straipsnio, gali leisti teikti:
a)
išimtinai MONUC remti arba jai naudotis skirtą techninę pagalbą, finansavimą ir finansinę paramą, susijusią su ginklais ir su jais susijusiais reikmenimis;
b)
techninę pagalbą, finansavimą ir finansinę paramą, kuri susijusi su žudyti nepritaikyta karine įranga ir skirta tik humanitariniams tikslams ar naudotis apsaugos tikslais, jeigu apie šios paramos ar paslaugų teikimą pagal 2 straipsnio 2 dalį iš anksto pranešta Sankcijų komitetui.
2. Leidimas nesuteikiamas veiklai, kuri jau buvo vykdoma.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. liepos 15 d.